CELEX: C2007/183/28
Language: el
Date: 2007-08-04 00:00:00
Title: Υπόθεση C-225/07: Αίτηση για την έκδοση προδικαστικής αποφάσεως, την οποία υπέβαλε το Amtsgericht Landau/Isar (Γερμανία) στις 7 Μαΐου 2007 — Ποινική διαδικασία κατά Rainer Günther Möginger

4.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/17
            
         Αίτηση για την έκδοση προδικαστικής αποφάσεως, την οποία υπέβαλε το Amtsgericht Landau/Isar (Γερμανία) στις 7 Μαΐου 2007 — Ποινική διαδικασία κατά Rainer Günther Möginger
   (Υπόθεση C-225/07)
   (2007/C 183/28)
   Γλώσσα διαδικασίας: η γερμανική
   Αιτούν δικαστήριο
   Amtsgericht Landau/Isar
   Ποινική διαδικασία ενώπιον του αιτούντος δικαστηρίου κατά
   Rainer Günther Möginger
   Προδικαστικά ερωτήματα
   
               1)
            
            
               Έχουν τα άρθρα 1, παράγραφος 2, 7, παράγραφος 1, στοιχείο β', 8, παράγραφοι 2 και 4, και 9 της οδηγίας 91/439/ΕΟΚ του Συμβουλίου, της 29ης Ιουλίου 1991, για την άδεια οδήγησης (1), όπως τροποποιήθηκε με τη οδηγία 97/26/ΕΚ του Συμβουλίου, της 2ας Ιουνίου 1997 (στο εξής: οδηγία), την έννοια ότι
               ένα κράτος μέλος δεν μπορεί να αρνηθεί να αναγνωρίσει την άδεια οδήγησης που έχει εκδώσει άλλο κράτος μέλος ούτε και στην περίπτωση που στον κάτοχο της άδειας έχει εφαρμοστεί στο έδαφος του πρώτου αναφερθέντος κράτους μέλους μέτρο αφαίρεσης ή ακύρωσης της άδειας οδήγησης που έχει χορηγήσει το κράτος αυτό και δεν έχει παρέλθει, πριν από την έκδοση της άδειας οδήγησης στο άλλο κράτος μέλος, η καθορισθείσα κατά την επιβολή του εν λόγω μέτρου περίοδος προσωρινής απαγόρευσης χορήγησης νέας άδειας οδήγησης στο πρώτο κράτος μέλος·
            
         
               2)
            
            
               Σε περίπτωση καταφατικής απάντησης στο πρώτο ερώτημα:
               Έχει η εν λόγω οδηγία την έννοια ότι η αρχή της αμοιβαίας αναγνώρισης παραβιάζεται από τα δικαστήρια και τις αρχές του πρώτου κράτους μέλους όταν στη συγκεκριμένη περίπτωση απαγορεύεται στον κάτοχο της άδειας οδήγησης να επικαλείται την άδεια οδήγησης που απέκτησε σε άλλη χώρα της Ευρωπαϊκής Ένωσης, με το αιτιολογικό ότι πρόκειται για καταστρατήγηση του δικαίου, και μάλιστα όταν προκύπτει από μια συνολική εκτίμηση των αντικειμενικών περιστάσεων ότι, παρά την τυπική τήρηση των προϋποθέσεων που θέτει το κοινοτικό δίκαιο, δεν επιτεύχθηκε ο σκοπός της ρύθμισης που περιέχει η οδηγία, και όταν υπάρχει ένα υποκειμενικό στοιχείο με τη μορφή της πρόθεσης απόκτησης, χάρη στην αυθαίρετη δημιουργία των σχετικών προϋποθέσεων, ενός οφέλους που προβλέπεται από το κοινοτικό δίκαιο και έχει τη μορφή της αναγνώρισης της άδειας οδήγησης που έχει αποκτηθεί σε άλλο κράτος μέλος της Ευρωπαϊκής Ένωσης,
               ιδιαίτερα
               
                           —
                        
                        
                           όταν, σύμφωνα με τις πληροφορίες που διαθέτει το πρώτο κράτος μέλος, ο κάτοχος της άδειας οδήγησης είχε, κατά τον χρόνο έκδοσης της άδειας οδήγησης, την κανονική διαμονή του στο έδαφος αυτού του κράτους μέλους και όχι στο έδαφος του κράτους μέλους που εξέδωσε την άδεια και
                        
                     
                           —
                        
                        
                           όταν, σύμφωνα με τις πληροφορίες που διαθέτει το πρώτο κράτος μέλος, πρέπει να γίνει δεκτό, με βάση αντικειμενικά και επιδεχόμενα δικαστικό έλεγχο στοιχεία, ότι ο κάτοχος της άδειας οδήγησης δεν θα είχε καμία δυνατότητα να αποκτήσει νόμιμα άδεια οδήγησης στο πρώτο κράτος μέλος·
                        
                     
         
      (1)  EE L 237, σ. 1.